[pic] | KUMMISSJONI TAL-KOMUNITAJIET EWROPEJ | Brussel 8.12.2005 KUMM(2005) 636 finali KOMUNIKAZZJONI MILL-KUMMISSJONI LILL-KUNSILL U LILL-PARLAMENT EWROPEW Sħubija msaħħa bejnl-Unjoni Ewropea u l-Amerika Latina{SEC(2005) 1590}{SEC(2005) 1613} WERREJ I- Linji ta’ Gwida 3 I-1 Daħla 3 I-2 Is-Sħubija 4 I-3 L-Isfidi 4 I-4 Proposti ta’ azzjonijiet tal-Kummissjoni 5 I-5 Samit UE-Amerika Latina/Il-Karajbi 10 I-6 Konklużjonijiet 11 I- LINJI TA’ GWIDA I-1 DAĦLA F’dinja li tħabbat wiċċha ma’ theddid u opportunitajiet ġodda, l-Unjoni Ewropea (UE), bħala parteċipant dinji, għandha ssaħħaħ ir-relazzjonijiet tagħha ma’ l-eqreb imsieħba tagħha Fl-ewwel post tinsab l-Amerika Latina, li magħha għandna impenn komuni rigward id-drittijiet tal-bniedem, id-demokrazija u l-multilateraliżmu. L-Ewropa teħtieġ lil sħabha kollha sabiex tikkonferma l-valuri komuni tagħha. M’hemm l-ebda reġjuni oħra fid-dinja li magħhom hemm daqstant raġuni sabiex tinbena alleanza ġenwina. Tabilħaqq minħabba li għandhom l-istess storja u l-istess kultura, l-Unjoni Ewropea u l-Amerika Latina huma kapaċi jifhmu lil xulxin aħjar minn reġjuni oħra u għandhom għalhekk vantaġġ kbir sabiex flimkien jirdoppjaw il-potenzjal tagħhom ta’ azzjoni. Huwa għalhekk fl-interess tagħhom li jkunu alleati privileġġjati fix-xena internazzjonali. Għaldaqstant il-Kummissjoni, permezz ta’ din il-komunikazzjoni u l-Anness detaljat tagħha, bi ħsiebha tkabbar is-sħubija bejn l-UE u l-Amerika Latina, permezz ta’ tiġdid ta’ l-istrateġija mmexxija f’dawn l-aħħar għaxar snin. Mill-komunikazzjoni tal-politika ġenerali dwar ir-relazzjonijiet bejn iż-żewġ reġjuni (1995) ’l hawn, ir-rapporti tagħna żviluppaw b’mod konsiderevoli. L-UE, li għandha munità komuni u li kibret b’ħamsa u għoxrin Stat Membru, saret l-ewwel investitur barrani fl-Amerika Latina. Hi l-ewwel sponser fir-reġjun kif ukoll l-ewwel imsieħeb kummerċjali ta’ bosta pajjiżi, b’mod partikolari dawk tal-Mercosur. Id-djalogu politiku ssaħħaħ permezz ta’ l-organizzazzjoni tat-tliet Samits UE- Amerika Latina/Il-Karajbi (Rio fl-1999, Madrid fl-2002 u l-Guadalajara fl-2004). Din il-Komunikazzjoni sservi wkoll bħala bażi għat-tħejjija tas-Samit UE-Amerika Latina/Il-Karajbi li jmiss li ser iseħħ fi Vjenna f’Mejju 2006. Il-biċċa l-kbira tal-pajjizi ta’ l-Amerika Latina, min-naħa tagħhom, adottaw sistemi demokratiċi u impenjaw ruħhom f’riformi ekonomiċi u soċjali ambizzjużi. Ir-reġjun jibbenefika minn potenzjali ta’ żvilupp enormi u għandu rwol li kull ma jmur dejjem jikber fix-xena internazzjonali. Madankollu għandu jħabbat wiċċu ma’ sfidi kbar, kif wera l-aħħar rapport tan-Nazzjonijiet Uniti dwar l-għanijiet ta’ l-iżvilupp tal-millenju, u jeżistu fatturi ta’ instabbiltà li jirriskjaw, fil-medda ta’ żmien twil, li jaffetwaw is-sħubija bireġjonali. Għarfa minħabba l-esperjenza tagħha, l-UE tista’ tikkontribwixxi għat-tisħiħ ta’ l-istabbiltà u tas-sigurtà, u għall-iżvilupp sostenibbli fl-Amerika Latina. Ninsabu f’lejlet il-perjodu ġdid ta’ programmazzjoni ta’ l-għajnuna Komunitarja, li għandu jippermetti li jingħataw fondi importanti lir-reġjun (Perspettivi Finanzjarji 2007-2013), u s-Samit UE-Amerika Latina/Il-Karajbi li jmiss li ser iseħħ fi Vjenna f’Mejju 2006. Dalwaqt naslu lejn tmiem iċ-ċiklu bil-ftehimiet futuri ta’ assoċjazzjoni mas-sotto-reġjuni (il-Mercosur, il-Komunità Andina u l-Amerika Latina Ċentrali) u mal-ftehim ta’ sħubija ekonomika mal-Karajbi. Permezz ta' dawn ir-reġjuni ultraperiferiċi tagħha, l-UE hi preżenti f’din iż-żona ġeografika u jeħtieġ li jittieħed vantaġġ sabiex tittejjeb l-kooperazzjoni tagħhom ma’ l-Amerika Latina u l-Karajbi, b’mod partikolari billi jiġu kkoordinati aħjar l-istrumenti finanzjarji. Barra minn hekk, ngħinu sabiex isiru iżviluppi ġodda fil-proċess ta’ integrazzjoni latino-amerikana, li għandna nqisu. Jinħtieġ għalhekk li jiġu proposti d-direzzjonijiet ta’ riflessjoni għall-ġejjieni. Il-Kummissjoni trid tagħti sinjal pożittiv li l-Ewropa jinsteressaha mir-reġjun. Jidher li hemm perċezzjoni, li madankollu m’għandhiex sisien, li l-UE moħħha wisq fit-tkabbir tagħha stess, fil-ġirien tagħha jew fil-qagħdiet inkwetanti fi bnadi oħra tad-dinja. Din il-perċezzjoni tqiegħed fid-dubju l-viżibbiltà ta’ l-Unjoni fuq il-post minħabba l-kumplessità ta’ l-istrutturi tagħha u tal-mezzi tagħha ta’ azzjoni. Il-Kummissjoni biħsiebha tikkonferma li l-assoċjazzjoni ma’ l-Amerika Latina mhix biss evidenti imma wkoll imperattiva, fl-interess taż-żewġ reġjuni, għal-lum u għall-ġejjieni. Iżda jekk l-Ewropa lesta timpenja ruħha aktar ma’ l-Amerika Latina, hi tistenna wkoll impenn kbir min-naħa tagħha. Din l-alleanza bejn l-UE u l-Amerika Latina tikkonċerna wkoll il-pajjiżi tal-Karajbi, li huma involuti fil-proċess tas-Samits UE-Amerika Latina/il-Karajbi, u li magħhom l-UE, fil-qafas tal-konvenzjonijiet suċċessivi ta’ Lom u ta’ Kotonou, għandhom relazzjonijiet li ilhom żmien. Il-Kummissjoni biħsiebha tiddedika komunikazzjoni fuq dan, li ser tadotta fil-bidu ta’ l-2006. Il-Kummissjoni tippreżenta fid-dettall, fl-Anness ta’ dan id-dokument, l-istrateġija li tipproponi biex issaħħaħ is-sħubija bejn dawn iż-żewġ reġjuni. Hi tistieden lill-Kunsill u lill-Parlament Ewropew sabiex jeżaminaw din il-preżentazzjoni dettaljata ta’ l-istrateġija., Ir-rakkomandazzjonijiet ewlenin tagħha huma msemmija hawn taħt u spjegati fl-Anness. I-2 Is-Sħubija L-UE u l-Amerika Latina impenjaw ruħhom waqt is-Samit ta’ Rio, sabiex jiżviluppaw “sħubija strateġika bireġjonali” maħsuba biex issawwar relazzjoni qawwija fil-qasam politiku, ekonomiku u kulturali,. Ir-raġunijiet għala din is-sħubija jistħoqqilha tkun msaħħa huma spjegati aktar fid-dettall fl-Anness. Il-Kummissjoni tipproponi li tagħti spinta ġdida lis-sħubija bejn l-UE u l-Amerika Latina li llum tħabbat wiċċha ma’ bosta sfidi. L-għan tagħha għas-snin li ġejjin huma: - Li twaqqaf sħubija strateġika msaħħa permezz ta' netwerk ta’ ftehimiet ta' assoċjazzjoni (inklużi l-ftehimiet ta' skambju ħieles). li jinvolvu l-pajjiżi kollha tar-reġjun u li huma responsabblii jikkontribwixxu għall-integrazzjoni tar-reġjun kollu; - Li jkollha djalogi politiċi ġenwini li jsaħħu l-influwenza taż-żewġ reġjuni fix-xena internazzjonali; - Li tiżviluppa djalogi settorjali (bħall-koeżjoni soċjali, jew l-ambjent) effiċjenti sabiex jitnaqqsu b’mod sostenibbli l-inugwaljanzi u jitħeġġeġ l-iżvilupp sostenibbli; - Li tikkontribwixxi għall-ħolqien ta’ qafas stabbli u prevedibbli li jista’ jgħin lill-pajjiżi Latino Amerikani jiġbdu lejhom aktar investimenti Ewropej li, biż-żmien, ser jikkontribwixxu għall-iżvilupp ekonomiku; - Li taddatta aħjar l-għajnuna u l-kooperazzjoni għall-bżonnijiet tal-pajjiżi kkonċernati; - Li żżid il-ftehim reċiproku permezz ta’ l-edukazzjoni u l-kultura, Din il-politika titlob impenn kontinwu miż-żewġ partijiet u sforz kostanti. I-3 L-Isfidi Il-mezzi ta' azzjoni ta' l-UE għandhom jiġu addattati għar-realtajiet ġodda Latino-Amerikani: - Il-proċessi ta’ integrazzjoni li jistrutturaw ir-relazzjonijiet tagħna qegħdin jiżvilppaw, kif muri mill-ħolqien riċenti tal-Komunità tan-Nazzjonijiet ta’ l-Amerika t’Isfel; - Dawn il-proċessi ta’ integrazzjoni għad baqgħalhom sakemm jinkisbu u l-istat ta’ progress tagħhom ivarja skond ir-reġjuni; - Madankollu, kull pajjiż tar-reġjun jissokta jwettaq l-għanijiet tal-politika barranija tiegħu fuq livell reġjonali u internazzjonali; - Jeżistu parteċipanti importanti li jistħoqqilhom li jiġu trattati b’mod speċifiku, b’mod partikolari minħabba r-rwol tagħhom fil-qasam reġjonali:-Il-Brażil u l-Messiku. Is-sħubija bejn l-UE u l-Amerika Latina tħabbat wiċċha ma’ l-isfidi li ġejjin, li huma spjegati aktar fid-dettall fl-Anness. - L-għaqda tal-forzi taż-żewġ parteċipanti dinjin: għandha ssir riflessjoni fuq il-mezzi li għandhom jiġu implimentati flimkien sabiex jittejjeb id-djalogu politiku bejn iż-żewġ reġjuni bl-għan li biż-żmien tiġi msaħħa l-influwenza tagħhom fid-dinja. - L-istimulazzjoni ta’ l-iskambji ekonomiċi u kummerċjali fuq bażi bilanċjata: jinħtieġ għas-sħubija strateġija li l-iskambju kummerċjali bejn iż-żewġ reġjuni jissoktaw jikbru. Minkejja tkabbir sinjifikattiv tal-flussi kummerċjali u ta’ l-investimenti bejn iż-żewġ reġjuni waqt dawn l-aħħar ħmistax-il sena, il-potenzjal tat-tkabbir tagħhom ma kienx sfruttat biżżejjed. - L-Amerika Latina, reġjun fit-triq li jissaħħaħ: sabiex ma tiġix mhedda l-istabbiltà ta’ l-Amerika Latina fuq il-medda taż-żmien twil, jinħtieġ li l-UE tappoġġja l-isforzi tagħha, b’mod partikolari fl-oqsma li ġejjin: inugwaljanzi soċjali, faqar u esklużjoni, immigrazzjoni, gvernar demokratiku, drogi illegali u kiriminalità organizzata u ambjent. - Id-diversità Latino Amerikana għandha titqies aħjar: filwaqt li tiffavorixxi l-integrazzjoni tar-reġjun kollu, il-Kummissjoni tqis li ġie ż-żmien li jiżżewwaq l-approċċ immexxi sal-lum, permezz ta' l-iżvilupp tar-relazzjonijiet aktar individwali ma’ ċerti pajjiżi dwar il-politiki speċifiċi u permezz ta’ djalogi aktar iffokati. I-4 Proposti ta’ azzjonijiet tal-Kummissjoni Il-Kummissjoni tipproponi: (1) li żżid u tiffoka d-djalogu politiku ma’ l-imsieħbaLatino Amerikani. (2) li toħloq ambjent favorevoli għall-bidliet u għall-investimenti. (3) li tappoġġja l-isforzi tal-pajjiżi tar-reġjun sabiex jikkontribwixxu għall-istabbiltà u għall-prosperità. (4) li tikkoopera b’mod aktar effettiv u li żżid il-fehim reċiproku. I-4.1 Iżżid u tiffoka d-djalogu politiku. Jeħtieġ li jissaħħaħ id-djalogu politiku sabiex jitqarrbu l-pożizzjonijiet taż-żewġ reġjuni dwar il-kwistjonijiet ta’ interess komuni. B’mod partikolari, il-Kumissjoni tixtieq li t-temi jkunu identifikati u ffokati aħjar skond il-partit ikkonċernat: Samits, laqgħat ministerjali (mal-Grupp ta’ Rio, il-gruppi sotto-reġjonali kif ukoll il-Karajbi u l-pajjiżi li jibbenefikaw minn ftehimiet ta' assoċjazzjoni). Il-Kummissjoni tirrakkomanda: - li tmexxi djalogi politiċi msejsa fuq il-bżonn, ma’ l-imsieħba latino amerikani xierqa, kemm fuq livell bireġjonali, kif ukoll fuq dak bilterali jew sotto-reġjonali, fuq temi speċifiċi (bħal pereżempju, ir-riforma tan-Nazzjonijiet Uniti, iż-żamma tal-paċi, il-prevenzjoni tal-kunflitti u l-qagħdiet ta’ kriżi f’ċerti pajjiżi tar-reġjun); - li tagħżel numru limitat ta’ temi; - li d-djalogi politiċi jitħejjew minn laqgħat ta’ l-uffiċjali għolja (fil-forma ta’ troikas); - li l-laqgħat informali tad-djalogu politiku fuq il-livell ta’ l-uffiċjali għolja jkunu organizzati regolarment ma’ ċerti pajjiżi skond il-bżonnijiet. I-4.2 Toħloq ambjent favorevoli għall-bidliet u għall-investimenti. It-tisħiħ tas-sħubija strateġika għandu jikkontribwixxi sabiex joħloq ambjent favorevoli għall-iskambji ekonomiċi bejn iż-żewġ reġjuni: għall-Amerika Latina, dan jista’ jwassal għal trasferimenti ta’ teknoloġiji, titjib tal-produttività tagħha, l-iżvilupp ta’ l-infrastrutturi tagħha u d-diversifikazzjoni tas-swieq tagħha. L-UE min-naħa tagħha jaqblilha li tiżviluppa u ssaħħaħ il-pożizzjonijiet kummerċjali tagħha kif ukoll li ssegwi politika dinamika ta’ investimenti. F’din il-perspettiva, il-Kummissjoni timpenja ruħha li timxi fid-direzzjoni: - tat-tisħiħ tas-sistema kummerċjali multilaterali; - ta’ l-approfondiment tal-ftehimiet ta’ assoċjazzjoni li jeżistu, jiġifieri mal-Messiku u maċ-Ċili; - tan-negozju tal-ftehim ta’ assoċjazzjoni u ta’ skambju-ħieles bireġjonali; - ta’ l-aċċess faċli għall-impriżi Latino-Amerikani għas-suq Ewropew; - tad-djalogu dwar l-ostakoli għall-iskambji kummerċjali u għall-investimenti - tad-djalogu makro-ekonomiku sabiex tippromwovi l-istabbiltà makro-ekonomika, element essenzjali sabiex jitħeġġu l-iskambji u l-investimenti. Il-Kummissjoni biħsiebha tippromwovi: - ir-rwol tas-setturi Ewropej ta’ importanza ewlenija fl-iżvilupp tar-reġjun, b’mod partikolari fuq il-bażi ta’ l-inizjattivi mmexxija permezz tal-programmi ta’ qafas ta’ riċerka u ta’ żvilupp teknoloġiku; - ambjent favorevoli għall-impriżi Ewropej fl-Amerika Latina bit-tisħiħ tad-djalogu regolamentari għall-adozzjoni ta’ l-oqfsa leġiżlattivi u tan-normi komuni, kif ukoll fis-setturi tat-trasport, ta’ l-enerġija u tat-teknoloġiji ta’ l-informatika u tal-komunikazzjoni, tas-sigurtà ta’ l-ikel u ta’ l-aspetti sanitarji u fitosanitarji. I-4.3 Kontribuzzjoni flimkien għall-istabbiltà u għall-prosperità. 1. 4.3.1 Il-bini ta’ soċjetajiet aktar magħquda: promozzjoni għal koeżjoni soċjali akbar għall-benefiċċju ta’ kulħadd. Waqt is-Samit ta’ Guadalajara, l-UE u l-Amerika Latina bidlu l-koeżjoni soċjali f’għan maqsum u żona ta’ prijorità tar-relazzjonijiet tagħhom. Fil-kuntest tal-globalizzazzjoni, il-promozzjoni tal-koeżjoni soċjali għandha l-għan li twaqqaf soċjetajiet aktar magħquda, billi toffri opportunitajiet ġenwini lil kulħadd (lill-aktar fqar ukoll) biex ikollhom aċċess għad-drittijiet fundamentali u għall-impjieg, biex jibbenefikaw mit-tkabbir ekonomiku u mill-progress soċjali u b’hekk jieħdu sehem b’mod sħiħ fis-soċjetà. Il-Kummissjoni tipproponi li tintegra l-għan tal-koeżjoni soċjali fl-azzjonijiet kollha li twettaq fi sħubija ma’ l-Amerika Latina, b’mod kontinwu, koerenti u konkret. Dan jikkonċerna b’mod partikolari: - it-twaqqif ta’ djalogu speċifiku dwar il-koeżjoni soċjali; - il-prijorità mogħtija lill-koeżjoni soċjali fil-kooperazzjoni għall-iżvilupp; - kooperazzjoni akbar ma’ l-istituzzjonijiet internazzjonali, - il-promozzjoni tal-parteċipazzjoni tal-parteċipanti kkonċernati. Barra minn hekk, il-Kummissjoni għandha tappoġġja l-organizzazzjoni (kull sentejn) ta’ Forum tal-koeżjoni soċjali, biex ixxandar ir-riżultati miksuba. Dan il-forum għandu jinvolvi l-awtoritajiet pubbliċi, is-soċjetà ċivili, is-settur privat u l-organizzazzjonijiet internazzjonali. 1.4.3. 2.Tisħiħ ta’ l-iggvernar demokratiku, kif ukoll il-ħolqien ta’ assemblea parlamentari Ewro-Latino-Amerikana. Il-Kummissjoni biħsiebha tissokta l-appoġġ tagħha għall-modernizzazzjoni ta’ l-Istat fl-Amerika Latina: - ser iżżid l-azzjonijiet tagħha ta’ kooperazzjoni li jsaħħu l-iggvernar u jiffavorixxu l-inklużjoni, b’mod partikolari taċ-ċittadini l-fqar; - ser tassoċja s-soċjetà ċivili ma’ l-azzjonijiet tagħha u ser tħeġġeġ l-assoċjazzjoni taċ-ċittadini (b’mod partikolari n-nisa) għall-proġetti politiċi kif ukoll permezz tal-partiti politiċi; - ser tappoġġja x-xewqa tal-PE li joħloq assemblea transatlantika Ewro-Latino Amerikana. 1.4.3.3. Tisħiħ tas-sigurtà, b’mod partikolari l-ġlieda kontra d-droga permezz ta’ l-approċċ tar-responsabbiltà maqsuma. L-UE adottat strateġija[1] ta’ ġlieda kontra l-konsum, il-produzzjoni u t-traffikar tad-drogi illegali, għas-snin 2005-2012. Il-ġlieda kontra t-traffikar tad-droga u forom oħra ta’ kriminalità teħtieġ ukoll il-ġlieda kontra l-korruzzjoni u l-ħasil tal-flus. Il-Kummissjoni ser tissokta l-appoġġ tar-responsabbiltà maqsuma fl-entitajiet internazzjonali kif ukoll l-għajnuna tagħha lill-Amerika-Latina fil-ġlieda kontra d-droga. Hi ser tħeġġeġ iggvernar finanzjarju, fiskali u ġudizzjarju tajjeb permezz ta’ inċentivi finanzjarji fil-qafas tal-ftehim mal-pajjizi ta’ l-Amerika Latina. 1.4.3.4. Tħeġġiġ ta’ integrazzjoni reġjonali aktar qawwija. - Proċess ta’ integrazzjoni fl-Amerika Latina. Il-pajjiżi ta’ l-Amerika Latina bdew proċessi ta’ integrazzjoni reġjonali li diġà kellhom effetti importanti. L-Amerika Latina tinsab, f’dan ir-rigward, fil-quċċata ta’ l-isforzi mwettqa mill-pajjiżi li qegħdin jiżviluppaw. L-integrazzjoni reġjonali hi żona ta’ prijorità ta’ l-appoġġ tal-Kummissjoni fl-iżvilupp Latino Amerikan. Barra minn hekk, il-Kumissjoni tqis li jkun xieraq li jitmexxa dibattitu ma' l-imsieħba Latino Amerikani dwar l-opportunità ta’ strateġiji ta’ integrazzjoni reġjonali ta’ l-Amerika Latina kollha. Din tkun strateġija ta’ medda ta' żmien twil li ma tagħmilx ħsara lill-impenn attwali favur il-proċessi ta' integrazzjoni sotto-reġjonali. Il-Kummissjoni tixtieq: - tissokta l-appoġġ tagħha għall-proċessi differenti ta’ integrazzjoni reġjonali kollha, bħala element muftieħ ta’ l-iżvilupp tar-reġjun; - teżamina, waqt is-Samit ta’ Vjenna, jekk il-progress fin-negozjati waslux f’punt li jippermettu li l-ftehimiet ta’ assoċjazzjoni u ta’ skambju ħieles mal-Mercosur jiġux konklużi; - li dan is-Samit ikun ukoll okkażjoni biex jingħata rendikont tal-progress li twettaq f’dak li għandu x’jaqsam ma’ l-integrazzjoni reġjonali fi ħdan l-Amerika Ċentrali u l-Komunità Andina u li jiġi eżaminat jekk hemmx il-kondizzjonijiet kollha għall-ftuħ f’waqtu tan-negozjati tal-ftehimiet ta’ assoċjazzjoni u ta’ skambju ħieles ma’ dawn iż-żewġ reġjuni. - Integrazzjoni territorjali u inter-konnettività. Il-konfigurazzjoni ġeografika kumplessa ta’ l-Amerika Latina tikkostitwixxi ostakolu għall-integrazzjoni territorjali tiegħu. Infrastrutturi aktar effiċjenti jippermettu li jitkabbru b’mod sostanzjali r-rendimenti kummerċjali ta’ l-esportaturi Latino Amerikani. Il-Kummissjoni bi ħsiebha tħeġġeġ lill-istituzzjonijiet finanzjarji Ewropej u Latino-Amerikani biex jappoġġjaw l-integrazzjoni territorjali, permezz ta’ l-inter-konnettività tan-netwerks ta’ infrastrutturi, b’mod partikolari fl-oqsma ta’ l-enerġija, ta’ l-ilma, tat-trasporti, tat-telekomunikazzjonijiet u tar-riċerka; jinħtieġ li f’dan il-kuntest titqies l-inter-konnettività ma’ u fi ħdan il-Karajbi. Il-Kummissjoni tipproponi li taqsam l-esperjenza tagħha rigward l-inter-konnettività tan-netweks ta’ l-infrastrutturi u tinkoraġġixxi l-EIB sabiex toffri l-appoġġ tagħha fil-qafas tal-“Faċilità Amerika Latina” tal-ġejjieni. 1.4.3.5. Tiffavorixxi l-iżvilupp sostenibbli. Il-Kummissjoni tqis li l-prosperità fil-medda ta’ żmien twil ta’ l-UE, ta’ l-Amerika Latina u tal-Karajbi tiddependi fil-biċċa l-kbira fuq it-tmexxija tajba tar-riżorsi naturali tagħhom u l-ħila li għandhom biex jiżguraw żvilupp sostenibbli ta’ l-ekonomija tagħhom. Il-Kummissjoni biħsiebha tippromwovi: - it-twaqqif ta’ djalogu dwar is-settur ambjentali ta’ l-iżvilupp sostenibbli; - l-organizzazzjoni ta’ laqgħa tal-Ministri ta’ l-Ambjent bi tħejjija għas-Samits; - konsultazzjoni profonda fi ħdan entitajiet internazzjonali, b’mod partikolari dwar il-bidla fil-klima. 1.4.3.6. Ħarsien tal-kunflitti u tmexxija tal-kriżijiet b’mod konġunt. B’kunsiderazzjoni tal-piż ta’ l-Ewropa fl-Amerika Latina għal dak li għandu x’jaqsam mal-preżenza diplomatika, tar-rabtiet ekonomiċi u kulturali u ta’ kooperazzjoni fl-iżvilupp, iż-żewġ reġjuni jistgħu jipprevedu li jibdew djalogu politiku rigward il-prevenzjoni tal-kunflitti u tat-tmexxija tal-kriżijiet.. Fuq talba tal-pajjiżi kkonċernati, l-UE għandu jkollha rwol aktar attiv fil-ħarsien tal-kunflitti u t-tmexxija tal-kriżijiet fl-Amerika Latina. Hi tista’: - tiffavorixxi t-tqassim ta’ esperjenzi fuq is-suġġett; - tappoġġja l-isforzi tal-pajjiżi u ta’ l-entitajiet reġjonali; - twaqqaf djalogu u kooperazzjoni strutturata ma’ l-OAS u mal-Grupp ta’ Rio dwar din il-kwistjoni. - jkollha l-użu ta’ l-istrument ta’ stabbiltà fil-ġejjieni. I-4.4 Kooperazzjoni b’mod aktar effettiv u żieda fil-fehim reċiproku. I- 4.4.1. Fokus akbar fuq il-kooperazzjoni u l-għajnuna għall-iżvilupp L-għan tal-ġlieda kontra l-faqar hu fiċ-ċentru tal-politika ta’ għajnuna u ta’ kooperazzjoni tal-Kummissjoni għall-perjodu 2007-2013. Fil-qafas tal-politika tagħha ta’ għajnuna u ta’ kooperazzjoni għall-perjodu 2007-2013, il-Kummissjoni tipproponi li : - tikkonċentra ruħha fuq it-temi ewlenin (koeżjoni soċjali u integrazzjoni reġjonali); - tiddedika l-biċċa l-kbira tal-fondi għat-tnaqqis tal-faqar fil-pajjiżi bi dħul baxx (kif ukoll dawk li jagħmlu parti mill-kategorija inferjuri ta’ pajjiżi bi dħul medju); - twettaq azzjonijiet iffokati b’interess reċiproku mal-pajjiżi li jaqgħu taħt il-kategorija superjuri tal-pajjizi bi dħul medju; - tissokta l-kooperazzjoni fil-qasam ta’ l-integrazzjoni sotto-reġjonali mal-Mercosur, l-Amerika Ċentrali u l-Komunità Andina; - tiffoka l-programmazzjoni reġjonali għall-Amerika Latina kollha fuq setturi ta’ interess reġjonali strateġiku; - tirrefletti l-importanza mogħtija lir-reġjun fl-allokazzjoni tar-riżorsi. Il-Kummissjoni tfakkar il-bżonn li tiżdied il-koordinazzjoni ta’ l-għajnuna Ewropea b’mod ġenerali u b’mod partikolari l-importanza tal-kooperazzjoni tagħha. I-4.4.2. Riflessjoni tar-rwol speċifiku ta’ ċerti parteċipanti fir-reġjun L-istrateġija għal sħubija msaħħa bejn l-UE u l-Amerika Latina għandha tqis ukoll l-importanza u r-rwol partikolari tal-pajjiżi l-kbar tar-reġjun. Dan hu partikolarment xieraq għal dak li għandu x’jaqsam mal-Brażil u l-Messiku. Il-Kummissjoni tipproponi t-twaqqif ta’ djalogi politiċi speċifiċi ma’ ċerti pajjiżi tar-reġjun li għandhom rwol partikolari, u l-aġġustament xieraq ta’ dawn l-azzjonijiet ta’ kooperazzjoni tagħha. I-4.4.3. Bini ta’ żona komuni ta’ tagħlim superjuri UE-Amerika Latina/Il-Karajbi Bħala segwitu tas-Samit ta’ Guadalajara, il-Kummissjoni tagħti prijorità lill-bini ta’ żona komuni ta’ tagħlim superjuri UE-Amerika Latina/Il-Karajbi. Din għandha l-għan li tilqa’ aktar minn 4 000 student u għalliem Latino-Amerikani, fl-universitajiet Ewropej fil-perjodu 2007-2013. I-4.4.4. Ittejjeb il-viżibbiltà taż-żewġ reġjuni u tikkomunika l-messaġġ ta’ l-Ewropa Ċerti stħarriġiet ta’ opinjoni jindikaw nuqqas ta’ għarfien relattiv ta’ l-UE fl-Amerika Latina[2]. Qagħda komparabbli teżisti fil-biċċa l-kbira tal-pajjiżi ta’ l-UE rigward il-pajjiżi Latino Amerikani. F’dan il-kuntest, huwa indispensabbli li ż-żewġ reġjuni jaċċettaw l-isfida tal-ftehim reċiproku. Għandha tingħata kunsiderazzjoni għall-azzjonijiet li ser isaħħu l-viżibbiltà tagħhom, b’mod partikolari fil-qasam kulturali. Il-Kummissjoni biħsiebha ssaħħaħ it-trasferiment ta’ għarfien espert u ta’ prassi tajba f’dak li għandu x’jaqsam mal-kooperazzjoni kulturali, kemm bejn il-pajjiżi ta’ l-Amerika Latina, kif ukoll bejn ir-reġjun u l-Unjoni Ewropea. Hi tirrakkomanda li kull sena fi żmien id-9 ta’ Mejju (festa ta’ l-Ewropa) tiġi organizzata ġimgħa Ewropea f’kull pajjiż Latino-Amerikan fejn hi rrappreżentata, f’kollaborazzjoni mill-qrib ma’ l-ambaxxaturi ta’ l-Istati Membri. I-5 SAMIT UE-AMERIKA LATINA/IL-KARAJBI Għas-Samit ta’ Vjenna tat-12 ta’ Mejju 2006, il-Kummissjoni tqis li t-temi tad-dikjarazzjoni ta’ Guadalajara – koeżjoni soċjali, integrazzjoni reġjonali, multilateraliżmu – jibqgħu ta’ żmienna imma għandhom ikunu kkonkretizzati aktar. Il-Kummissjoni tixtieq teżamina waqt is-Samit jekk il-progress tan-negozjati wasalx f’punt li jippermetti li l-ftehim ta’ assoċjazzjoni mal-Mercosur jiġu konklużi. Dan is-Samit ikun ukoll okkażjoni biex jingħata rendikont tal-progress li twettaq f’dak li għandu x’jaqsam ma’ l-integrazzjoni reġjonali fi ħdan l-Amerika Ċentrali u l-Komunità Andina fuq is-sisien tal-konklużjonijiet u tar-rakkomandazzjonijiet tal-grupp ta’ ħidma li mexxa l-evalwazzjoni konġunta u biex jiġi eżaminat jekk hemmx il-kondizzjonijiet kollha għall-ftuħ f’waqtu tan-negozjati tal-ftehimiet ta’ assoċjazzjoni ma’ dawn iż-żewġ reġjuni. Barra minn hekk, il-Kummissjoni ser tippreżenta l-programmazzjoni ta’ l-għajnuna tagħha u tal-kooperazzjoni tagħha għas-snin 2007-2013. Hi ser tħeġġeġ l-imsieħba soċjali u s-soċjetà ċivili biex tikkontribwixxu għas-Samit. Ser tagħti attenzjoni speċjali għall-kwistjonijiet dinjija, fosthom b’mod partikolari l-ġlieda kontra d-droga. I- 6 KONKLUŻJONIJIET Fl-aħħar għaxar snin, l-UE u l-Amerika Latina impenjaw ruħhom sabiex isaħħu r-rabtiet tagħhom permezz ta’ sħubija strateġika. Permezz ta’ din il-komunikazzjoni, il-Kumissjoni turi serje ta’ rakkomandazzjonijiet li l-implimentazzjoni tagħhom se tiddependi mill-impenn tal-parteċipanti kollha kkonċernati. Il-Kummissjoni tistieden lill-Kunsill u lill-Parlament sabiex jeżaminaw dawn ir-rakkomandazzjoniiet fid-dawl tal-preżentazzjoni sħiħa li tinsab fl-Anness ta’ dan id-dokument. Il-Kummissjoni tqis li jeħtieġ li tiddiskuti dwar dan ma’ l-imsieħba Latino-Amerikani. Hi turi x-xewqa li tagħti spinta lir-riflessjoni u li tniedi dibattitu dwar il-mezzi sabiex tissaħħaħ l-alleanza bejn l-UE u l-Amerika Latina. [1] Ikkonsulta: http://europa.eu.int:8082/comm/external_relations/drugs/docs/strategy_05_12.pdf [2] “European Union perception in Latin America”, Focus Eurolatino - CJD/Latinobarómetro – 2004 and 2005.